**Russian Helicopters** (ven. Вертолёты России, *Vertoljoty Rossii*) on vuonna 2007 perustettu, Moskovassa kotipaikkaansa pitävä venäläisten helikopterivalmistajien holdingyhtiö. Russian Helicopters suunnittelee ja valmistaa helikoptereita sekä sotilas- että siviilikäyttöön. Se on osakeyhtiömuotoinen (OAO) Oboronpromin tytäryhtiö, joka puolestaan on Venäjän federaation valtionkorporaatio Rostehin osa.

Holdingyhtiö Russian Helicopters ilmoitti siihen kuuluvilla valmistajilla olevan noin 85 prosenttia Venäjän helikopterimarkkinoista ja noin 14 prosentin osuus maailmanlaajuisesti. Sotilaskoptereissa yhtiön maailmanlaajuinen markkinaosuus on tätä suurempi, yhtiön oman ilmoituksen mukaan se on valmistanut vuoteen 2014 mennessä 24 % maailman sotilaskoptereista. Noin 9 000 yhtiön valmistamaa helikopteria oli käytössä yhteensä 100 eri maassa.

Maailman 10. suurin aseidenviejä, tunnuslukuja
----------------------------------------------

Vuonna 2012 yritys oli liikevaihdoltaan maailman 24. suurin asealan yritys ja Venäjän toiseksi suurin. Venäjän suurin asealan yritys oli tällöin ohjusvalmistaja Almaz-Antei. Tukholman kansainvälisen rauhantutkimusinstituutti SIPRI:n vuoden 2012 listalla Russian Helicopters (Vertoljoty Rossii) oli maailman 25. suurin asealan yritys, edellään venäläisyrityksistä Almaz-Anteyn ohella lentokoneteollisuuskonserni OAK (United Aircraft Corporation). Russian Helicoptersin vuoden 2012 liikevaihto oli 4,0365 miljardia USD. Sotilassektorin osuus tuotannosta oli tuona vuonna 86,4 % eli 3,4891 mrd USD. Tämän sektorin tuotanto kasvoi 31,9 prosenttia edellisvuoteen verrattuna. Sittemmin yhtiö kertoi kasvattaneensa liikevaihtoaan vuonna 2013 edelleen ja nousseensa maailman 10. suurimmaksi aseidenviejäyritykseksi.

Russian Helicopters ilmoitti toimittaneensa asiakkailleen vuonna 2013 yhteensä 275 kopteria. Vuoden 2013 liikevaihto nousi noin 10 % edellisvuodesta 138,3 miljardiin Venäjän ruplaan. Liikevoitto (EBITDA) kasvoi 27 % yhteensä 26,3 miljardiin ruplaan. Tilikauden voitto kasvoi 1,3 % (9,5 mrd RUB:aan). Tilauskannan kerrottiin olleen vuoden 2014 alussa yhteensä 808 kopteria ja 401,2 miljardia ruplaa. Tämä tarkoitti esimerkiksi, että vuoden 2014 tuotantokapasiteetti oli myyty loppuun.

Yhtiön pääjohtajana toimii Aleksander Mikhejev. Hänen astuessa tehtäväänsä uutisoitiin, että yhtiö tavoittelee vuoteen 2020 mennessä 470 kopterin vuosituotantoa ja 240 miljardin ruplan liikevaihtoa.

Helikopterit
------------

Russian Helicopters valmistaa seuraavia helikoptereita.

* Kamov Ka-27
* Kamov Ka-31
* Kamov Ka-226
* Kamov Ka-52
* Kamov Ka-62
* Mil Mi-8
* Mil Mi-24
* Mil Mi-26
* Mil Mi-28
* Mil Mi-38
* Mil Mi-54
* Mil Mi-171
* Mil Mi-34
* Kazan Ansat

* Kamov Ka-52.Kamov Ka-52.
* Kamov Ka-60.Kamov Ka-60.
* Mil Mi-28.Mil Mi-28.
* Mil Mi-35M.Mil Mi-35M.
* Kazan Ansat.Kazan Ansat.

Katso myös
----------

* Mil
* Kazan
* Kamov
* Rostvertol

Lähteet
-------

1. 1 2 3 4 5  About Russian Helicopters valtionkorporaatio Rosteh, rostec.ru.  Arkistoitu 10.7.2014. Viitattu 9.8.2014. (englanniksi)
2. 1 2 3  Vertoljoti Rossii pokazali rost valtionkorporaatio Rosteh, rostec.ru.  Arkistoitu 24.8.2014. Viitattu 9.8.2014. (venäjäksi)
3. 1 2 3  Defense News Top 100 for 2013 Defence News, defensenews.com.  Arkistoitu 24.12.2013. Viitattu 9.8.2014 (viitteen muokkaus). (englanniksi)
4. 1 2  O holdige Russian helicopters, russianhelicopters.aero. Viitattu 9.8.2014. (venäjäksi)
5. ↑  The SIPRI Top 100 arms-producing and military services companies in the world excluding China, 2012 Tukholman kansainvälinen rauhantutkimusinstituutti, sipri.org. Viitattu 14.8.2014. (englanniksi)
6. 1 2  Russian Helicopters made the top 10 list of the world's largest arms exporters  24.3.2014. Russian helicopters, russianhelicopters.aero. Viitattu 9.8.2014. (englanniksi)
7. ↑  Russian Helicopters names Alexander Mikheev as CEO valtionkorporaatio Rosteh, rostec.ru.  Arkistoitu 26.7.2014. Viitattu 9.8.2014. (englanniksi)
8. ↑

Aiheesta muualla
----------------

* Annual reports (englanniksi) (russianhelicopters.aero)
* Financial reports (englanniksi) (russianhelicopters.aero)
* Airbase near St.-Petersburg will be re-armed with new combat helicopters  5.5.2014. Russian Helicopters, russianhelicopters.aero. Viitattu 9.8.2014. (englanniksi)